Քելլի Մերի Թրեն

Քելլի Մերի Թրեն (անգլ.՝ Kelly Marie Tran, հունվարի 17, 1989(1989-01-17), Սան Դիեգո, Կալիֆոռնիա, ԱՄՆ), ամերիկացի դերասանուհի։ Կարճամետրաժ ֆիլմերում և հեռուստասերիալների որոշ դրվագներում նկարահանվելուց հետո 2017 թվականին հանդես է եկել «Աստղային պատերազմներ՝ Վերջին ջեդին» ֆիլմում՝ Ռոուզ Տիկոյի դերում։


== Վաղ տարիներ և կրթություն ==
Թրենը ծնվել է 1989 թվականի հունվարի 17-ին Կալիֆոռնիա նահանգի Սան Դիեգո քաղաքում։ Ծնողները վիետնամցի փախստականներ են եղել, որոնք երկիրը լքել են Վիետնամի պատերազմից հետո։ Երեխա ժամանակ նրա հայրը անօթևան է եղել և մեծացել փողոցում։ Միացյալ Նահանգներ տեղափոխվելուց հետո աշխատել է Burger King-ում, իսկ կինը՝ թաղման բյուրոում։
Թրենը սովորել է Սան Դիեգոյի Westview դպրոցում և աշխատել է Rancho Peñasquitos-ի «Ոսկե գդալ» յոգուրտի խանութում՝ պրոֆեսիոնալ նկարահանումների համար գումար վաստակելու նպատակով։ Այնուհետև ավարտել է Լոս Անջելեսի կալիֆոռնյան համալսարանը (UCLA)՝ հաղորդակցման արվեստի բակալավրի աստիճանով։


== Գործունեություն ==
Թրենը իր կինոկարիերան սկսել է Լոս Անջելեսում, հանդես է եկել «Upright Citizens Brigade» և «The Second City» կատակերգական թատերախմբերում և փոքր դերերի համար քասթինգներում։ 2013 թվականին նկարահանվել է Ladies Like Us վեբ սերիալում։ Թրենը նկարահանվել է նաև CollegeHumor զավեշտական կայքի տեսահոլովակներում։
2015 թվականին Թրենը նկարահանվել է Ռոուզ Տիկոյի դերում «Աստղային պատերազմներ. Վերջին ջեդին» ֆիլմում։ Ռոուզ Տիկոն ապստամբ մեխանիկ է, որը իր ավագ քրոջ՝ Փեյջ Տիկոյի (Վերոնիկա Նգո) մահից հետո միանում է գլխավոր հերոս հրաձիգ Ֆինին, որին մարզել է Դիմադրության հրամանատար Պո Դեմերոն։ Քելլին չի կարողացել իր ընտանիքին պատմել, որ ստացել է այդ դերը։ Երբ 2016 թվականի սկզբին սկսել է նկարահանվել Pinewood Studios-ում, նա ընտանիքի անդամներին ասել է, որ Կանադայում նկարահանվում է փոքրիկ ֆիլմում։ Խաղալով «Վերջին ջեդին» ֆիլմում՝ Թրենը դարձել է ասիական ծագմամբ առաջին ամերիկացին, որը նկարահանվել է «Աստղային պատերազմներ» կինոնկարում։ 2017 թվականին դարձել է նաև առաջին ասիացին, որը հայտնվել է Vanity Fair ամսագրի շապիկին։


== Բացասական կարծիքներ և մեղադրանքներ ==
Չնայած որ «Վերջին ջեդի» ֆիլմը հայտնի էր ինչպես քննադատներին, այնպես էլ հեռուստադիտողներին, Թրենը դարձել է առցանց, այդ թվում նաև ռասիստական հարձակումների թիրախ։ Ի պատասխան Էնթոնի Նգուենը, որը վիետնամա-ամերիկացի հայտնի պոկեր խաղացող է, գովել է Թրենին՝ ասելով «առաջին գունավոր կինը, որը գլխավոր դեր է խաղացել «Աստղային պատերազմներ» ֆիլմում»։ Դատապարտելով ռասիստական հարձակումները՝ Նգուենը նկատել է, որ «գունավոր մարդիկ, հատկապես ասիական ամերիկացիները, չափազանց քիչ են ներկայացված հեռուստատեսությունում և կինոնկարներում»։ Լրագրող-ֆրիլանսեր Նիկոլ Կարլիսը ենթադրել է, որ Թրենի ռասայի և արտաքինի վրա հարձակումները կարծես վախեցնում են այն կանանց, որոնք խախտում են սեքսիստական կարծրատիպերը։ Ամիսներ շարունակվող հետապնդումներից հետո 2018 թվականի հունիսին Թրենը ջնջել է իր Instagram-ի բոլոր գրառումները։ «Վերջին ջեդի» ֆիլմի ռեժիսոր Ռայան Ջոնսոնը քննադատել է Քելիի դեմ ուղղված հարձակումները։ Ջոնսոնին աջակցել են Թրենի գործընկերներ՝ Ջոն Բոյեգան, Օսկար Այզեկը և Մարկ Հեմիլը։ «Աստղային պատերազմներ» ֆիլմի շատ երկրպագուներ նույնպես աջակցություն են հայտնել դերասանուհուն, որոնց Ջոնսոնը բարձր է գնահատել։


== Ֆիլմագրություն ==


=== Կինո ===


=== Հեռուստատեսություն ===


== Մրցանակներ և անվանակարգեր ==


== Ծանոթագրություններ ==